**Bestyrelsesmøde**

**Dato: onsdag den 13. oktober 2021**

**Tid: kl. 10.30 – 13.30 Sted: BKF  
Til stede:** Nis Rømer, Jules Fischer, Søren Hüttel, Simon Fiil, Marie Markman, Kim Grønborg, Marie Thams, Hannibal Andersen. **Afbud:** Anna Elisabeth Dupont Hansen. **Fra sekretariatet:** Klaus Pedersen, Miriam Katz (ref.)

**Referat**

1. **Godkendelse/ændring af dagsorden**Tilføjelser:   
   Orientering om BKF’s deltagelse i møde om etablering af et Kulturens Analyseinstitut.  
   Drøftelse af forslag fra BKF-arbejdsgruppe om ligestilling og mangfoldighed.  
   Orientering om BKF’s deltagelse i Kulturministeriets udviklingsproces omkring de statslige kunstuddannelser.
2. **Generalforsamling**

***kandidater til bestyrelsen og andre udvalg, beslutning***Kriterier i forbundets vedtægter fastlægger, at bestyrelsen skal have en ligelig fordeling mellem kønnene og at mindst 2 af medlemmerne skal have bopæl vest for Storebælt. På baggrund af et open call blandt BKF’s medlemmer beslutter bestyrelsen at bakke nedenstående kandidaturer op – men understreger samtidig, at alle andre kandidater stadig kan opstille til valg, hvis de giver besked om deres kandidatur til BKF’s sekretariat senest 3 dage før generalforsamlingen 6. november. Bestyrelsen indstiller:  
  
*Til BKF’s bestyrelse*Katja Bjørn  
Johan Martin Christiansen  
Lars Worm  
Hannibal Andersen (genopstiller)  
Søren Hüttel (genopstiller)   
  
*Til BKF’s Udvalg til uddeling af kulturelle midler*  
Ulla Hvejsel (genopstiller)  
 *Til BKF’s Optagelsesudvalg*  
Tanja Rau (GF) og Maria Zahle (bestyrelsen)

*Ny forperson efter Nis Rømer, når hans valgperiode udløber 31/12 2021:*Marie Thams

***formandens beretning, drøftelse***  
Bestyrelsen bifalder udkast til skriftlig beretning med enkelte forslag til justeringer, bl.a. om at tilføje oplysninger om BKF’s nye netværk for kunst i kommunerne, samt om forbundets nye mangfoldighedspolitik.

***program for dagen***Bestyrelsen gennemgår programmet for generalforsamlingen 6. november. Invitation med dagsorden og program udsendes på mail til medlemmer torsdag d. 21. oktober.

1. **Økonomi  
   *- budget for 2022, beslutning***Klaus Pedersen fremlægger budgettet, som efterfølgende skal justeres i forhold til halvårsregnskabet.   
   Bestyrelsen spørger bl.a. til, hvordan økonomien i BKF’s lejlighed i Berlin og huset på Fanø hænger sammen. Klaus Pedersen forklarer, at BKF ikke skal tjene på udlejningen af boligerne, men at intentionen er, at økonomien skal gå i nul. Han får mandat til at justere budgettet, så dette fremgår tydeligere. Jules Fischer og Hannibal Andersen peger på, at både BKF’s lejlighed i Berlin og BKF-bilen er ordninger, som især yngre medlemmer af forbundet bruger, og at disse derfor bør prioriteres.   
   Marie Thams foreslår, at diverse udvalgsmøder i BKF-regi aflønnes, ligesom bestyrelsesmøder bliver det. Det aftales, at drøftelse af aflønning af udvalgsmøder dagsordensættes til næste bestyrelsesmøde.  
   ***Bestyrelsen godkender budget 2022.***
2. **Orientering: Møde om Kulturens Analyseinstitut**  
   Nis Rømer orienterer om deltagelse i møde om etablering af et Kulturens Analyseinstitut, som blev afholdt sidste uge på Børsen. Mødet var arrangeret af et femkløver bestående af Dansk Erhverv, Danske Kulturbestyrelser, Kommunernes Landsforening (KL), Center for Kulturevaluering ved Aarhus Universitet og Augustinus Fonden. De fem organisationer har sammen skrevet et oplæg til, hvordan et uafhængigt analyseinstitut kan organiseres, og det var det oplæg, som mødedeltagerne drøftede. Efterfølgende sendtes et revideret oplæg til Folketingets politikere.  
   Nis var inviteret som en af fire hovedtalere. I sit oplæg pegede han på, hvor vigtigt det er, at et kulturens analyseinstitut får stærkt fokus på kunstnernes arbejdsvilkår. Han understregede også, at den refleksivitet, der findes i f.eks. det billedkunstneriske felt, bør tænkes med ind i projektet, fordi analysearbejde i kunst- og kulturlivet ikke kan modelleres 1-1 efter f.eks. Idrættens Analyseinstitut, der ofte nævnes som inspiration i denne sammenhæng. Desuden foreslog han, at mangfoldighed og ligestilling indtænkes fra start, og at man præciserer instituttets fokus ved f.eks. at kalde det Kunstens og Kulturens Analyseinstitut.  
   Nis oplevede stor lydhørhed for BKF’s budskaber på mødet, hvor en lang række repræsentanter fra bl.a. erhvervslivets organisationer deltog. BKF’s pointer blev skrevet ind i det opsamlende dokument og kunstnerne får på den måde en stærk stemme i den politiske proces, der følger nu.  
   Invitationen til at tale på mødet kom i kølvandet på BKF’s paneldebat om kunst og klimapolitik på årets Kulturmøde, hvor Dansk Erhvervs kulturchef var blandt paneldeltagerne. Det vidner om, at forbundets kunstpolitiske arrangementer også fungerer som effektiv interessevaretagelse.  
   Nis Rømer tilføjede desuden, at BKF’s rapport ’Billedkunst i kommunerne – potentialer og anbefalinger’ (2020) nu ligger på KL’s hjemmeside og bliver brugt i kommunernes arbejde.
3. **Orientering: Forslag til BKF Ligestillings- og mangfoldighedspolitik**  
   BKF’s arbejdsgruppe for ligestilling og mangfoldighed består af Marie Thams, Jules Fischer, Hannibal Andersen og Anna Elisabeth Dupont Hansen. Fra BKF’s sekretariat har Miriam Katz været tovholder og pennefører for gruppen, der nu har fremlagt deres forslag til drøftelse i bestyrelsen.  
   Marie Thams fortæller, at arbejdsgruppen så et behov for at skabe to forskellige dokumenter: dels et forslag til BKF Ligestillings- og mangfoldighedspolitik, dels et forslag til arbejdsmiljøguide for kunstnere.   
   Hensigten er, at politikken skal fungere både indadtil i BKF’s organisation og udadtil i forhold til andre aktører i kunstlivet, mens guiden er mere ’hands on’, rettet mod den enkelte kunstner.   
   Ønsket er at forpligte os selv som organisation på, at vi tager ansvar og sikrer kontinuerligt fokus på ligestilling og mangfoldighed, og at vi løbende udvikler og uddanner os som forbund.   
   **Bestyrelsen godkendte begge forslag fra arbejdsgruppen**, dog med to ændringer: dels at guiden præciseres til at omhandle det *psykiske* arbejdsmiljø, dels at problematik omkring offentlig udskamning på sociale medier tilføjes i arbejdsmiljøguidens afsnit om krænkende handlinger.   
   Jules Fischer understregede, at BKF’s budget for 2022 bør afspejle de forpligtelser, den nye ligestillings- og mangfoldighedspolitikker fastsætter. Bl.a. bør der afsættes midler til uddannelse af BKF’s medarbejdere, til medlemskurser, oplysningsaktiviteter og vidensindsamling. Klaus Pedersen pegede på, at der i budgettet er afsat penge til interne kurser og til uspecificerede projektudgifter som kan anvendes til formålet.
4. **Orientering: BKF’s deltagelse i KUM’s proces om de kunstneriske uddannelser**Nis Rømer fortæller om møder med Kulturministeriet og kunstnerorganisationer om de kunstneriske uddannelsers fremtidige organisering og udviklingsbehov. KUM har bedt alle involverede parter om input i processen. Foreløbig lægges der op til brede anbefalinger om bl.a. styrket ledelse, bedre klagegange, mere studenterdemokrati og øget fokus på relation til omverdenen. Overfor KUM har BKF understreget, at der allerede er et udviklingsarbejde i gang på kunstakademiet, der bør bakkes op, også økonomisk, i stedet for blot at blive kritiseret. Men at der også er behov for efteruddannelse af undervisere og øget fokus på pædagogiske meritter ved ansættelse.  
   Jules Fischer peger på, at der er brug for nye midler til akademiet, hvis undervisere skal efteruddannes, eller hvis der skal etableres bestyrelser med eksterne medlemmer. Ellers kommer det til at koste lektorstillinger.  
   Simon Fiil peger på, at de 2 provinsakademier igen ikke er med i processen. De bør tænkes med i fremtidige satsninger fra KUM’s side.
5. **Status på igangværende aktiviteter**   
   Orientering: Miriam Katz fortæller, at hun har opsagt sin stilling som kommunikationsansvarlig/redaktør og forlader BKF ved årsskiftet. Det sker, fordi hun efter mange år i forbundet ønsker at skabe forandringer i sit arbejdsliv.   
   Bestyrelsens medlemmer giver udtryk for, at de er kede af opsigelsen, men tager den til efterretning - og de takker Miriam for indsatsen. Jobbet vil blive slået op snarest, med ansøgningssamtaler i medio november.  
   I ansøgningsudvalget: Marie Thams, Klaus Pedersen, Karen Mette Fog Pedersen.  
   *Info om øvrige aktiviteter udgår pga. tidsmangel.*
6. **Meddelelser/orientering i øvrigt**Marie Markman fortæller om møde i BKF-region Midtjylland, der ønsker bedre kontakt til forbundets bestyrelse og sekretariatet i København. Regionen står bl.a. for en del medlemskurser og gør en kæmpe indsats lokalt for at organisere og styrke den professionelle billedkunst.   
   Hun foreslår, på opfordring af kollegerne i BKF-Midtjylland, at bestyrelsen rejser ud i landet, besøger forbundets regionale repræsentanter og hører om det store frivillige arbejde, der foregår derude. Bestyrelsen aftaler at drøfte det nærmere på næste bestyrelsesmøde.
7. **Eventuelt**Intet.